Nariadenie Rady (EHS) č. 2211/80
z 27. júna 1980
o uzavretí Dohody o rybárstve medzi Európskym hospodárskym spoločenstvom a dánskou vládou a miestnou vládou Faerských ostrovov
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie,
so zreteľom na stanovisko Európskeho parlamentu [1],
keďže svojou rezolúciou z 3. novembra 1976 o určitých vonkajších aspektoch vytvorenia 200-míľovej rybárskej zóny v spoločenstve s účinnosťou od 1. januára 1977 sa Rada dohodla, že právo na rybolov pre rybárov v spoločenstve vo vodách tretích krajín sa musí získavať a udržiavať primeranými dohodami spoločenstva;
keďže by sa mala uzavrieť Dohoda o rybárstve medzi spoločenstvom a dánskou vládou a miestnou vládou Faerských ostrovov, podpísaná 15. marca 1977,
PRIJALA TOTO NARIADENIE:
Článok 1
Dohoda o rybárstve medzi Európskym hospodárskym spoločenstvom a dánskou vládou a miestnou vládou Faerských ostrovov sa týmto schvaľuje v mene spoločenstva.
Text dohody je pripojený k tomuto nariadeniu.
Článok 2
Predseda Rady vykoná oznámenie stanovené v článku 11 dohody [2].
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. júna 1980